钦定古今图书集成/明伦汇编/交谊典/第050卷 > 《礼记》 > 《少仪》
## 钦定古今图书集成/明伦汇编/交谊典/第050卷 > 《礼记》 > 《少仪》

燕侍食于君子，则先饭而后已。毋放饭，毋流歠，小饭
而亟之数噍，毋为口容。客自彻，辞焉则止。

〈注〉先饭而后已，所以劝也。亟，疾也。备哕噎，若见问也。《口容》弄口。〈疏〉此一节明侍食之法。先君子之饭，若尝食然，君子食罢而后已，若劝食然。小饭，谓小口而饭备哕噎。亟谓疾速而咽备见问也。数噍，谓数数嚼之，无得弄口以为容。食讫，客欲自彻其俎，主人辞其彻俎，客则止而不彻。

客爵居左，其饮居右，介爵、酢爵、僎爵皆居右。

〈注〉客爵，谓主人所酬宾之爵也，以优宾耳。宾不举，奠于荐东。介爵、酢爵、僎爵，皆饮爵也。介，宾之辅也。酢，所以酢主人也。古文礼僎作“遵”，遵谓乡人为卿大夫来观礼者。酢，或为作，僎，或为驺。〈疏〉此一节明客爵所在。《乡饮酒礼》：“主人酬宾之爵，宾受奠觯于

“荐东”，是客爵居左也。旅酬之时，一人举觯于宾，宾奠觯于荐西，至旅酬宾，取荐西之觯以酬主人，是其饮居右也。主人献介，介饮，献宾，宾酢主人，主人饮，主人献僎，僎饮，是三爵皆饮爵也。〈集说：〉此三人既不被优，故爵并居右。案《乡饮酒》“三爵”，皆不明奠置之所，故记者于此明之。

羞濡鱼者进尾，冬右腴，夏右鳍，祭膴。

〈注〉进尾，擗之由后，鲠肉易离也。干鱼进首，擗之由前，理易析也。冬右腴，气在下。腴，腹下也。夏右鳍，气在上。鳍，脊也。膴，大脔，谓刳鱼腹也。膴，读如哻。〈疏〉此一节明进鱼之礼。“濡”，湿也。冬时阳气下在鱼腹，夏时阳气上在鱼脊，凡阳气所在之处肥美，故进鱼使向右，以右手取之便也。此谓寻常燕食所进鱼体，非祭祀及飨食正礼也。祭膴者，此处肥美，故食鱼则刳取以祭先也。〈集说〉长乐陈氏曰：“鱼之在俎，或缩或横，或右首，或左首，或进首，或进尾，或进鳍，或进腴，或右鳍。则右首左首者，于俎为缩，于人为横；进首进尾者，于俎为横，于人为缩。《公食》大夫鱼缩俎寝，右进鳍；《士丧》卒涂之奠，左首进鳍；士虞亦进鳍。《少牢》右首进腴。盖鳍者体之所在，腴者气之所聚。《礼》虽贵右，人之饮食贵体，鬼神之祭”贵气也。《公食》与《少牢》皆右首，而《丧礼》左首，反吉故也。《少牢》进腴，《公食》进鳍，而《丧奠》与虞进鳍，未异于生故也。《仪礼》：大夫士祭，皆薨鱼。《周礼·䲣人》：“凡祭祀，共其鱼之鱻薨。”《曲礼》曰：“槁鱼曰商祭，鲜鱼曰脡祭。”《少仪》曰：“羞濡鱼者进尾。”先儒谓天子诸侯之礼备，薨濡。其说是也。鱼之为物，冬则潜而趋阳乎下，故“腴美；夏则跃而趋阳乎上，故鳍美。冬右腴，夏右鳍。此又所尚在时，与《公食大夫少牢》之所进者异矣。”山阴陆氏曰：“凡食鱼进首，唯羞濡鱼者；进尾，嫌软媚无骨鲠。冬右腴，夏右鳍，冬则在下，夏则在上。祭膴瓜，祭小取上；鱼，祭大取下。”李氏曰：“冬右腴，夏右鳍者，以阳之所在也。祭祀之牲，则皆荐右，以阳之”所在也。鱼，阴物也，故尚其阳。牲，阳物也，故尚其阴。

凡齐，执之以右，居之于左。

〈注〉齐，谓食羹酱，饮有齐和者也。“居于左手之上，右手执而正之”，由便也。〈疏〉此一《经》明齐和之宜。“凡齐”者，谓以盐梅齐和之法。“执此盐梅，以右手居之于左”者，居处羹食于左手，以右手所执盐梅调和正之，于事便也。〈集说〉山阴陆氏曰：“五齐加于明，水居之于左，祖天地之左海也。”